**ҮНЭТ ЦААСНЫ ЗАХ ЗЭЭЛИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨ ҮНЭЛЭХ СУДАЛГААНЫ ТАЙЛАН**

**НЭГ. ЕРӨНХИЙ ЗҮЙЛ**

Энэхүү үнэлгээг Сангийн яамнаас боловсруулсан Үнэт цаасны зах зээлийн тухай хуульд нэмэлт, өөрчлөлт оруулах тухай хуулийн төслийн зүйл, хэсэг, заалтад Хууль тогтоомжийн тухай хуулийн[[1]](#footnote-1) 17 дугаар зүйлд заасны дагуу дүн шинжилгээ хийх, үр нөлөөг тооцож, давхардал, хийдэл, зөрчлийг илрүүлэн, хуулийн зүйл, заалтыг ойлгомжтой, хэрэгжих боломжтой байдлаар боловсруулахад зөвлөмж өгөх зорилгоор гүйцэтгэлээ.

Үнэлгээ хийхээр сонгож авсан хуулийн төсөл нь нэмэлт өөрчлөлт оруулах хуулийн төсөл хэлбэрээр боловсруулагдсан байна.

Үнэт цаасны зах зээлийн тухай хуульд нэмэлт, өөрчлөлт оруулах тухай хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хуулийн төслийн үр нөлөө тооцох аргачлал”[[2]](#footnote-2)-д /цаашид “Аргачлал” гэх/ заасны дагуу дараах үе шатаар хийлээ.

1. Шалгуур үзүүлэлтийг сонгох;
2. Хуулийн төслөөс үр нөлөө тооцох хэсгээ тогтоох;
3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
4. Үр дүнг үнэлэх, зөвлөмж өгөх.

**ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан Аргачлалын 2.9-д[[3]](#footnote-3) заасныг үндэслэн 6 шалгуур үзүүлэлтээс дараах 5 шалгуур үзүүлэлтийг сонголоо.

Үүнд:

1. Зорилгод хүрэх байдал;
2. Практикт хэрэгжих боломж;
3. Хүлээн зөвшөөрөгдөх байдал;
4. Ойлгомжтой байдал;
5. Харилцан уялдаа зэрэг болно.

**Хуулийн төслийн үр нөлөөг үнэлэх шалгуур үзүүлэлтийг сонгосон үндэслэл**:

**1.Зорилгод хүрэх байдал:**

Энэхүү үнэлгээний үндсэн зорилго нь тухай хуулийн төслийн зохицуулалт анх дэвшүүлсэн зорилго буюу тулгамдсан бэрхшээлийг шийдвэрлэж чадах эсэхийг тогтоох билээ. Иймд хуулийн төслийн зохицуулалт нь хуулийн төслийн үзэл баримтлал буюу хуулийн төслийг боловсруулах болсон үндэслэл, шаардлагад нийцсэн эсэх, мөн түүнийг тодорхой илэрхийлж чадахуйц зохицуулалтын хувилбарыг агуулсан эсэхийг тогтоох зорилгоор тус шалгуур үзүүлэлтийг сонгосон болно.

**2.Практикт хэрэгжих боломж**:

Хуулийн төсөлд хөрөнгийн зах зээлд шинэ бүтээгдэхүүн үйлчилгээг нэвтрүүлж, зах зээлийн хөрвөх чадварыг нэмэгдүүлэх зорилгоор нийтэд санал болгон гаргах үнэт цаасны бүртгэл, зөвшөөрөл авах үйл ажиллагааг хялбаршуулж, биржийн болон биржийн бус зах зээлийн ялгааг тодорхойлж, үнэт цаасны арилжааны төлбөр тооцоонд олон улсын төлбөрийн эсрэг нийлүүлэлтийн зарчмыг нэвтрүүлэхтэй холбогдсон дэд бүтцийн байгууллагуудыг үйл ажиллагаатай холбогдох харилцааг тусгах, өөрийгөө зохицуулах байгууллагуудын төрлийг ялган тэдгээрийн эрх үүргийн хүрээг ялгах, сайжруулах, хувьцаат компанийн мэдээллийн ил тод байдал, үнэт цаас эзэмшигчдийн эрх ашгийг хамгаалах зохицуулалтуудыг хэрэгжүүлэхээр тусгасан байна.

Энэхүү зохицуулалтууд нь зохицуулагч байгууллага, өөрийгөө зохицуулах байгууллага, дэд бүтцийн байгууллага, үнэт цаасны компаниуд, үнэт цаас гаргагчдын зүгээс хэрэгжүүлэх боломжтой эсэхийг тодруулах, төлбөр тооцооны зарчимд өөрчлөлт оруулахтай холбогдуулан үнэт цаасны компани, хөрөнгө оруулагчдын хандлагыг харгалзан тус шалгуур үзүүлэлтийг сонгосон.

**3.Ойлгомжтой байдал:**

Хуулийг хэрэглэх, хэрэгжүүлэх субъектийн хувьд ойлгомжтой байх нь хэрэгжилтийн үр дүнд шууд нөлөөлдөг. Хууль тогтоомжийн тухай хуульд зааснаар хуулийн төсөл нь бүтэц, хэлбэрийн хувьд логик дараалалтай, хэл зүй, найруулгын хувьд тодорхой, ойлгоход хялбараар томьёологдсон байх шаардлага тавигддаг.

Энэхүү хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд[[4]](#footnote-4) заасан шаардлагыг хангасан эсэхийг хянах тогтоох зорилгоор энэхүү шалгуур үзүүлэлтийг сонгосон болно.

**4.Харилцан уялдаа:**

Хуулийн төслийн эх бичвэр нь хүчин төгөлдөр үйлчилж байгаа бусад хууль тогтоомж болон төсөлд тусгагдсан зохицуулалт нь өөр хоорондоо зөрчилгүй байх, хуулиар үүрэг хүлээсэн субъектүүдийн чиг үүрэг давхардал, зөрчилдөөнгүй байх шаардлагатай. Иймд хуулийн төсөл нь Хууль тогтоомжийн тухай хуульд заасан агуулгын шаардлагыг[[5]](#footnote-5) хангасан эсэхийг шалгах зорилгоор тус шалгуур үзүүлэлтийг сонгож байна.

Үнэт цаасны зах зээлийн тухай хууль нь нийтэд арилжаалагддаг үнэт цаасны зах зээлийн харилцааг голчлон зохицуулж, санхүүгийн зарим хэрэгслийг биржийн бус зах зээл дээр хаалттай хүрээнд гаргах, баримтжуулах, холбогдох эрхийг бүртгэх, хамтын болон хувийн хөрөнгө оруулалтын сангийн зохицуулалтын ялгааг гаргалгүй орхигдуулсан байгаа зэрэг нь хуулийг амьдралд хэрэгжүүлэхэд бодит хүндрэлүүдийг үүсгэсээр байна.

Мөн Үнэт цаасны зах зээлийн тухай хуулийн зүйл, заалт нь тухайн хууль болон Үндэсний төлбөрийн системийн тухай хууль, Зөрчлийн тухай хууль, Компанийн тухай хууль, Санхүүгийн зохицуулах хорооны эрх зүйн байдлын тухай хууль болон бусад зарим хуулиудтай давхардал, зөрчил, хийдэл үүсгэж тэдгээрийн өөр хоорондын уялдаа, хэрэгжүүлэх механизм хангалтгүй байна.

**ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ
ТОГТООСОН БАЙДАЛ**

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараах байдлаар тогтоолоо.

 Хүснэгт-1

|  |  |  |  |
| --- | --- | --- | --- |
| **д/д** | **Шалгуур үзүүлэлт** | **Үр нөлөөг үнэлэх хэсэг** | **Шалгах хэрэгсэл** |
| 1 | Зорилгод хүрэх байдал  | Хуулийн төслийн холбогдох зохицуулалт  | Хуулийн төслийн үзэл баримтлалд дэвшүүлсэн зорилтыг хангах эсэхэд дүн шинжилгээ хийх.  |
| 2 | Практикт хэрэгжих боломж  | Хуулийн төслийн нэгдүгээр зүйл, хоёрдугаар зүйл.  | Үнэт цаасны төлбөрийн үйл ажиллагаанд төлбөрийн эсрэг нийлүүлэлтийн зарчмыг нэвтрүүлэхтэй холбоотойгоор клирингийн гишүүн болон төлбөрийн баталгааны сангийн зохицуулалт, компанийн өрийн хэрэгсэл, үүсмэл санхүүгийн хэрэгслийг биржийн болон биржийн бус зах зээлд гаргах, нийтэд санал болгон гаргах үнэт цаасны бүртгэл, зөвшөөрлийн харилцааг хялбаршуулсан зохицуулалт. |
| 3 | Ойлгомжтой байдал | Хуулийн төслийн зохицуулалтыг бүхэлд нь хамруулах  | Хууль тогтоомжийн тухай хуулийн 24, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах. |
| 4 | Харилцан уялдаа | Хуулийн төслийн зохицуулалтыг бүхэлд нь хамруулах | Хууль тогтоомжийн тухай хуулийн 29 дүгээр зүйлийн 29.1.1, 29.1.5, 29.1.7, 29.1.10-т болон Аргачлалын 4.10-т заасан шаардлага, шалгуурыг хангасан шалгах.  |

**1.Зорилгод хүрэх байдал**

Хуулийн төслийн бүтэц, зохицуулах харилцаа, хамрах хүрээ, агуулгад дүн шинжилгээ хийж үзвэл Монгол Улсын хөрөнгийн зах зээлд шинээр бүтээгдэхүүн үйлчилгээг нэмэгдүүлэх, биржийн болон биржийн бус зах зээлийн зохицуулалтын харилцааг ялгаатайгаар тогтоох, үнэт цаасны арилжааны төлбөр тооцооны системд олон улсын төлбөрийн эсрэг нийлүүлэлтийн зарчмыг нэвтрүүлэхтэй холбогдсон эрх зүйн үндсийг тогтоож, зохицуулагч байгууллага, дэд бүтцийн байгууллага, мэргэжлийн байгууллага, өөрийгөө зохицуулах байгууллага, үнэт цаас гаргагчдын эрх үүрэг, хариуцлагыг сайжруулан, тэдгээрийн хооронд үүсэх харилцааг зохицуулах зорилтын хүрээнд Монгол Улсын эдийн засгийг хөгжлийг дэмжих зорилготой байна.

Энэ зорилгын хүрээнд дараах зохицуулалтыг хуулийн төсөлд тусгажээ.

1. Хөрөнгийн зах зээлд шинэ бүтээгдэхүүн үйлчилгээг нэвтрүүлэх, түүний эрх зүйн орчныг бий болгох зорилгоор Үнэт цаасны зах зээлийн зохицуулалтын хүрээг өргөтгөж, биржийн болон биржийн бус зах зээлийг ялгаатайгаар тодорхойлох, түүнтэй холбогдсон харилцааг нэмж зохицуулах;
2. Мэргэжлийн, урт хугацаат хөрөнгө оруулагчдыг хөрөнгийн зах зээл дээр бий болгох, тогтвортой ажиллах нөхцөлийг бүрдүүлэх зорилгоор хамтын болон хувийн хөрөнгө оруулалтын сангийн зохицуулалтыг ялгаатай тогтоох, хувийн хөрөнгө оруулалтын сангийн үйл ажиллагааг илүү дэмжсэн зохицуулалтыг бүрдүүлэх;
3. Монголын хөрөнгийн зах зээл дээр дэд бүтцийн олон улсын төлбөрийн эсрэг нийлүүлэлтийн зарчмыг нэвтрүүлэх, төлбөрийн чадваргүйдлийн эрсдэлийг удирдах зорилгоор зах зээл дээр шинээр бий болох клирингийн гишүүн, төлбөрийн баталгааны сан, төлбөр тооцоог эцэслэхтэй холбоотой зохицуулалтуудыг тусгах;
4. Хөрөнгийн зах зээл дээр технологийн дэвшилд суурилсан бүтээгдэхүүн, үйлчилгээг нэвтрүүлэх, энэ хүрээнд зохицуулалтын туршилтын орчин үүсгэх эрх зүйн орчныг нээлттэй болгохтой уялдуулан зохицуулагч байгууллагын эрхийг нэмэгдүүлэх;
5. Хөрөнгийн зах зээл дэх өөрийгөө зохицуулах байгууллагуудын төрлийг ялган тэдгээрийн эрх, үүргийн хүрээг сайжруулан тогтоох замаар зах зээл дээрх төрийн зохицуулагч байгууллага болон өөрийгөө зохицуулах байгууллага хооронд үүсэж буй чиг үүргийн давхардлыг арилгах;
6. Хувьцаат компаниудын мэдээллийн ил тод байдал, компанийн засаглалыг сайжруулах, хувьцаа эзэмшигчдийн эрхийг эдлүүлэх, жижиг хувьцаа эзэмшигчдийн эрх ашгийг хамгаалах зорилгоор зохицуулалтын дүрэм журмыг нэгтгэх, хариуцлагыг өндөржүүлэхтэй холбоотой зохицуулалтыг нэмж тусгах.

Дээр дурдсан зорилтуудыг хангах чиглэлээр тодорхой зохицуулалтыг хуулийн төсөлд тусгасан байдлыг шалгаж үзвэл:

***Зорилт-1.*** ***Хөрөнгийн зах зээлд шинэ бүтээгдэхүүн үйлчилгээг нэвтрүүлэх, түүний эрх зүйн орчныг бий болгох, Үнэт цаасны зах зээлийн зохицуулалтын хүрээг өргөтгөж, биржийн болон биржийн бус зах зээлийг ялгаатайгаар тодорхойлох, түүнтэй холбогдсон харилцааг нэмж зохицуулах***

* Хуулийн төслийн 1 дүгээр зүйлд тус хуулиар зохицуулагдах үнэт цаасны төрөлд шинэ төрлүүд нэмсэн, 3 дугаар зүйлд биржийн болон биржийн бус зах зээлийн нэр томьёоны тодорхойлолтыг ялган тодорхойлж, үнэт цаасны бүртгэлийг ялгаатайгаар тогтоосон байна.

Эндээс үзэхэд тус хуулийн төслөөр нийтэд санал болгон гаргах үнэт цаасны бүртгэл, зөвшөөрлийг хялбаршуулж, хаалттай хүрээнд гаргах үнэт цаас болон нээлттэй хувьцаат компанийн гаргах үнэт цаасны бүртгэлийг хялбаршуулсан журмаар гаргахаар тогтоож, биржийн бус зах зээлтэй холбогдох эрх зүйн үндсийг тодорхойлсон гэж дүгнэж байна.

***Зорилт-2. Мэргэжлийн, урт хугацаат хөрөнгө оруулагчдыг хөрөнгийн зах зээл дээр бий болгох, тогтвортой ажиллах нөхцөлийг бүрдүүлэх зорилгоор хамтын болон хувийн хөрөнгө оруулалтын сангийн зохицуулалтыг ялгаатай тогтоох, хувийн хөрөнгө оруулалтын сангийн үйл ажиллагааг илүү дэмжсэн зохицуулалтыг бүрдүүлэх***

* Хуулийн төслийн 1 дүгээр бүлэгт тус хуулиар зохицуулагдах хөрөнгө оруулалтын санг хамтын хөрөнгө оруулалтын сан болгож өөрчилсөн, мөн тус хуулийг дагалдан өөрчлөгдөх хуулийн төслөөр Хөрөнгө оруулалтын сангийн тухай хуульд нэмэлт, өөрчлөлт оруулж хамтын болон хувийн хөрөнгө оруулалтын сангийн үйл ажиллагааг ялгаатайгаар зохицуулсан байна.

***Зорилт-3***. ***Монголын хөрөнгийн зах зээл дээр дэд бүтцийн олон улсын төлбөрийн эсрэг нийлүүлэлтийн зарчмыг нэвтрүүлэх, төлбөрийн чадваргүйдлийн эрсдэлийг удирдах зорилгоор зах зээл дээр шинээр бий болох клирингийн гишүүн, төлбөрийн баталгааны сан, төлбөр тооцоог эцэслэхтэй холбоотой зохицуулалтуудыг тусгах***

* Хуулийн төслийн гуравдугаар бүлэгт үнэт цаасны тооцооны үйл ажиллагааг Үндэсний төлбөрийн системийн тухай хуульд нийцүүлэн клирингийн болгон өөрчилж, мөн олон улсын төлбөр тооцооны зарчим болон төлбөрийн эсрэг нийлүүлэлттэй холбоотойгоор зах зээл дээр шинээр клирингийн гишүүн байгууллага бий болгох, тэдний эрсдэлийг удирдах зорилгоор төлбөрийн баталгааны санг үүсгэх, төлбөр тооцоог эцэслэн гүйцэтгэх зэрэгтэй холбогдсон харилцааны зохицуулалтыг тусгажээ.

***Зорилт-4***. ***Хөрөнгийн зах зээл дээр технологийн дэвшилд суурилсан бүтээгдэхүүн, үйлчилгээг нэвтрүүлэх, энэ хүрээнд зохицуулалтын туршилтын орчин үүсгэх эрх зүйн орчныг нээлттэй болгохтой уялдуулан зохицуулагч байгууллагын эрхийг нэмэгдүүлэх***

* Хуулийн төслийн 1 дүгээр бүлэгт Санхүүгийн зохицуулах хорооны эрх үүрэг дээр үнэт цаасны зах зээлд технологийн дэвшилд суурилсан шинэлэг бүтээгдэхүүн, үйлчилгээг нэвтрүүлэхтэй холбоотойгоор зохицуулалтын туршилтын орчин үүсгэх, түүнтэй холбогдсон харилцааг зохицуулах эрх нэмж өгсөн байна.

***Зорилт-5***. ***Хөрөнгийн зах зээл дэх өөрийгөө зохицуулах байгууллагуудын төрлийг ялган тэдгээрийн эрх, үүргийн хүрээг сайжруулан тогтоох замаар зах зээл дээрх төрийн зохицуулагч байгууллага болон өөрийгөө зохицуулах байгууллага хооронд үүсэж буй чиг үүргийн давхардлыг арилгах***

* Хуулийн төслийн гуравдугаар бүлэгт өөрийгөө зохицуулах байгууллагын төрлийг ялгаатайгаар тогтоож, түүний эрх үүргийн хүрээг өөрчлөн тогтоосноор өөрийгөө зохицуулах байгууллагын үүрэг тодорхой болж, төрийн зохицуулагч байгууллагын зарим үүргийг хөнгөвчлөх зохицуулалтыг тусгажээ.

***Зорилт-6***. ***Хувьцаат компаниудын мэдээллийн ил тод байдал, компанийн засаглалыг сайжруулах, хувьцаа эзэмшигчдийн эрхийг эдлүүлэх, жижиг хувьцаа эзэмшигчдийн эрх ашгийг хамгаалах зорилгоор зохицуулалтын дүрэм журмыг нэгтгэх, хариуцлагыг өндөржүүлэхтэй холбоотой зохицуулалтыг нэмж тусгах***

* Хуулийн төслийн 2 дугаар зүйлд үнэт цаас гаргагчийн үүрэг хариуцлага дээр компани бүх төрлийн үнэт цаас эзэмшигчдэд бодит өөрчлөлт бүхий нөлөө үзүүлэх мэдээллийг зохицуулагч байгууллагаас гаргасан журмын дагуу тухай бүр мэдээлэх үүрэг нэмж тусгасан.

**Практикт хэрэгжих боломжтой эсэх:**

Төслийн 1,2,3 дугаар зүйлд заасан зохицуулалтуудыг **“Практикт хэрэгжих боломж”** шалгуур үзүүлэлтээр шалган бодит байдалд хэрэгжих боломжтой эсэхийг тодруулахыг зорилоо.

Энэхүү шалгуур үзүүлэлтийн хүрээнд Сангийн яамнаас 2019.10.09-ний өдөр Санхүүгийн салбарын  бодлого боловсруулагчид, зохицуулагч байгууллага, салбарын мэргэжлийн холбоод болон зах зээлд оролцогчдын төлөөллүүдийн хооронд “Банкнаас бусад санхүүгийн салбарыг тэнцвэртэйгээр хөгжүүлэх, түүний өнөөгийн тулгамдсан асуудлуудыг ярилцах, шийдэл гаргах” уулзалт, хэлэлцүүлгийг зохион байгуулсан.

 Хэлэлцүүлэгт оролцогчид Хөрөнгийн зах зээлийн хөгжлийг дэмжих хүрээнд доорх асуудлуудыг шийдвэрлэх нь зүйтэй гэдэг дээр нэгдсэн санал дүгнэлтэд хүрээд байна. Үүнд:

* Засгийн газрын дотоод үнэт цаасыг Өрийн удирдлагын тухай хуулийн 12.1.3-д заасан зориулалт буюу Засгийн газрын дотоод үнэт цаасны зах зээлийн хөгжлийг дэмжих зориулалтаар гаргах, зах зээлийн суурь хүүгийн өгөөжийн муруйг тогтоох;
* Хөрөнгийн зах зээлийн дэд бүтцийн байгууллагуудын систем болон төлбөр тооцооны горимыг олон улсын стандартад нийцүүлэн, төлбөрийн эсрэг нийлүүлэлт, дундын зохицуулагч байгууллага, төлбөрийн баталгааны сан, клирингийн гишүүн, төлбөрийн чадваргүйдлийн удирдлагын зохицуулалтыг холбогдох хууль, эрх зүйн орчинд тусгах;
* Зах зээл дээр мэргэжлийн хөрөнгө оруулагчид буюу урт хугацаат хөрөнгө оруулагчид бий болгох, ингэхдээ хувийн тэтгэврийн сангийн эрх зүйн орчныг бүрдүүлэх. Одоо байгаа нөөц боломжоо ашиглан хөрөнгийн зах зээлд урт хугацаат хөрөнгө оруулагчийг бий болгох. Үүнд: Хувийн даатгалын сангийн хөрөнгө, нийгмийн даатгал сангийн хөрөнгө, даатгалын компаниудын нөөц санг хөрөнгийн зах зээлд хөрөнгө оруулах сувгийг нээж өгөх;
* Компанийн өрийн хэрэгслийн хаалттай болон нээлттэй зах зээлийн үйл ажиллагааг хөгжүүлэх, ингэх нь дотоодын хувийн аж ахуйн нэгжүүдэд урт хугацаат хөрөнгө оруулалт татах маш том гарцыг бий болгох юм. Үүнтэй холбогдуулан компанийн зээлжих зэрэглэл тогтоох байгууллага, үйлчилгээг бий болгох;
* Хөрөнгийн зах зээлд оролцох шат дамжлага, шимтгэл хураамжийг бууруулах.

Мөн Санхүүгийн зохицуулах хорооны зүгээс зах зээлийн мэргэжлийн байгууллагууд болох брокер, дилер, андеррайтер, хөрөнгө оруулалтын зөвлөх болон менежментийн компаниуд, хөрөнгийн биржүүд, төлбөр, тооцоо, хадгаламжийн байгууллагууд, кастодиан банкнууд, мэргэжлийн холбоод зэрэг байгууллагуудын төлөөллийг хамруулан “Хөрөнгийн зах зээлийн эрх зүйн шинэчлэлийг эрчимжүүлж, зохицуулалтын орчныг боловсронгуй болгох” хэлэлцүүлгийг 2022 оны 10 дугаар сарын 7-ны өдөр зохион байгуулж, хууль, эрх зүйн орчны шинэчлэлийн талаар санал солилцсон.

Үүнээс гадна салбарын эрх зүйн орчны шинэчлэлийн хэрэгцээ, шаардлагын талаар хамаарал бүхий этгээдүүдээс албан бичгээр санал авсан бөгөөд хэлэлцүүлэг болон албан бичгээр хүлээн авсан саналуудыг нэгтгэн дүгнэвэл, хуулийг шинэчлэн боловсруулах дараах практик шаардлага үүсжээ. Үүнд:

* Зохицуулалттай үйл ажиллагаа, тэдгээрийн онцлог, ялгаа, үйл ажиллагааны хүрээг тодорхой болгох;
* Үнэт цаас гаргах үйл ажиллагаанд оролцогч талуудын хариуцах асуудлын хүрээг ялгаатай тогтоох;
* Өрийн хэрэгслийн зах зээлийг хөгжүүлэх зорилгоор бүртгэлийн үйл ажиллагааг хялбаршуулах, хязгаарлалтыг багасгах;
* Дэд бүтцийн байгууллагуудын гишүүддээ тавих хяналт, хариуцлагын тогтолцоог сайжруулах;
* Зохицуулагч байгууллага болон өөрийгөө зохицуулах байгууллагын харилцан уялдаа, хариуцан хэрэгжүүлэх эрх хэмжээг илүү тодорхой болгох саналуудыг ирүүлсэн.

Үүнээс үзэхэд хөрөнгийн зах зээлд шинээр бүтээгдэхүүн үйлчилгээг нэмэгдүүлэх, биржийн болон биржийн бус зах зээлийн харилцааг ялгаатайгаар тогтоох, үнэт цаасны арилжааны төлбөр тооцооны системд олон улсын төлбөрийн эсрэг нийлүүлэлтийн зарчмыг нэвтрүүлэхтэй холбогдсон эрх зүйн үндсийг тогтоож, зохицуулагч байгууллага, дэд бүтцийн байгууллага, мэргэжлийн байгууллага, өөрийгөө зохицуулах байгууллага, үнэт цаас гаргагчдын эрх үүрэг, хариуцлагыг сайжруулан, тэдгээрийн хооронд үүсэх харилцааг зохицуулахад зохих өөрчлөлтийг хийх нь зүйтэй гэж дүгнэв.

**3.Ойлгомжтой эсэх**

**“Ойлгомжтой байдал”** гэсэн шалгуур үзүүлэлтийн хүрээнд “Үнэт цаасны зах зээлийн тухай хуульд нэмэлт өөрчлөлт оруулах тухай хууль”-ийн төсөл боловсруулалтын хувьд Хууль тогтоомжийн тухай хуулийн 26, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг гүйцэтгэлээ. Мөн хуулийн төсөлд холбогдох байгууллагуудаас ойлгомжтой болгох чиглэлээр ирүүлсэн санал байгаа эсэхийг нягтлан, дүн шинжилгээ хийсэн болно.

Үнэт цаасны зах зээлийн тухай хуульд нэмэлт өөрчлөлт оруулах тухай хуулийн төслийг хэрэгжүүлэхэд ойлгомжтой байдлаар томьёологдсон эсэхийг шалгах үүднээс хуулийн төслийн үзэл баримтлалд санал авахаар Засгийн газрын бүх гишүүд /13 яамд/-ээс санал авах тухай албан бичгийг хуулийн төслийн үзэл баримтлал, танилцуулгын хамтаар хавсарган хүргүүлж, санал авсан.

Яамдаас ирүүлсэн саналаас хуулийн төслийн үзэл баримтлалын ойлгомжтой байдал гэсэн шалгах хэрэгслийн хүрээнд өгсөн саналыг нэгтгэн судлаад хуулийн төсөлд холбогдох саналыг тусган оруулсан.

Үнэт цаасны зах зээлийн тухай хуульд нэмэлт өөрчлөлт оруулах тухай хуулийн төсөл нь хөрөнгийн зах зээлд шинээр бүтээгдэхүүн үйлчилгээг нэмэгдүүлэх, биржийн болон биржийн бус зах зээлийн харилцааг ялгаатайгаар тогтоох, үнэт цаасны арилжааны төлбөр тооцооны системд олон улсын төлбөрийн эсрэг нийлүүлэлтийн зарчмыг нэвтрүүлэхтэй холбогдсон эрх зүйн үндсийг тогтоож, зохицуулагч байгууллага, дэд бүтцийн байгууллага, мэргэжлийн байгууллага, өөрийгөө зохицуулах байгууллага, үнэт цаас гаргагчдын эрх үүрэг, хариуцлагыг сайжруулан, тэдгээрийн хооронд үүсэх харилцааг зохицуулах эрх зүйн суурь зохицуулалтыг агуулсан.

Хууль тогтоомжийн тухай хуулийн 24 дугаар зүйлд зааснаар хуульд нэмэлт, өөрчлөлт оруулах тухай хуулийн төслийн хэлбэрээр бичигдсэн 5 зүйлтэй хуулийн төслийн бүтцийн дугаарлалт хуульд заасан шаардлагыг хангасан байна.

Хуулийн төсөл нь Хууль тогтоомжийн тухай хуулийн 28 дугаар зүйлд заасан хуулийн бүтэц, хэлбэрт нийцсэн байна.

Хуулийн төсөлд холбогдох мэргэжлийн холбоо, дэд бүтцийн байгууллага, үнэт цаасны компаниудаас ирүүлсэн саналд шүүлт хийж үзвэл төслийн бичвэрийн томьёоллын ойлгомжтой байдал, логик уялдааг сайжруулах тал дээр ирүүлсэн саналыг харгалзан үзэх нь зүйтэй гэж үзэж байна.

**4. Хүлээн зөвшөөрөгдөх байдал шалгуур үзүүлэлтийн хүрээнд хуулийн төслөөс үр нөлөөг тооцох хэсгээ тогтоосон байдал**

Тус шалгуурын хүрээнд хөрөнгийн зах зээлийн дэд бүтцийн системд олон улсын төлбөр тооцооны төлбөрийн эсрэг нийлүүлэлтийн зарчим нэвтрүүлэх, түүний зохицуулалтыг сонгож авсан.

Монгол Улсын Засгийн газрын “Үндэсний хөтөлбөр батлах тухай” 2017 оны 299 дүгээр тогтоолоор батлагдсан “Санхүүгийн зах зээлийг 2025 он хүртэл хөгжүүлэх хөтөлбөр”-ын хүрээнд авч хэрэгжүүлэх бодлогын зорилт, арга хэмжээний 2.2.4-т “Арилжааны төлбөр тооцооны системийн олон улсын стандартад нийцсэн хөрөнгийн зах зээлийн дэд бүтцийг хөгжүүлж, өргөжүүлэх цогц бодлогыг хэрэгжүүлнэ” гэж тусгасан. Мөн Сангийн яам 2017 онд нь Европын Сэргээн Босголт Хөгжлийн Банк (цаашид ЕСБХБ гэх )-тай хамтран “Хөрөнгийн болон мөнгөний зах зээлийн үнэлгээ”-ний төслийг хэрэгжүүлсэн. Төслийн үр дүнд Монголын хөрөнгийн зах зээлийг хөгжүүлэхэд богино хугацаанд нэн тэргүүнд яаралтай авч хэрэгжүүлэх шаардлагатай 2 арга хэмжээний зөвлөмжийг өгсөн. Энэ нь нэгдүгээрт, “Хөрөнгийн зах зээлийн хууль, эрх зүйн орчныг сайжруулах”, хоёрдугаарт, “Хөрөнгийн зах зээлийн дэд бүтцийн системд Олон улсын төлбөр тооцооны суурь зарчим болох DvP/T+2 буюу Төлбөрийн эсрэг нийлүүлэлт/ Төлбөр тооцоог арилжаа явагдсанаас хойш 2 дахь өдөрт гүйцэтгэх” зарчмыг нэвтрүүлэх зөвлөмж юм.

Үүнтэй холбогдуулан энэ хуульд хамрагдах ашиг сонирхол нь хөндөгдөж болохуйц заалтыг доорх хүснэгтээр авч үзье.

|  |  |  |
| --- | --- | --- |
|  | **Эрх ашиг нь хөндөгдөх бүлэг** | **Нөлөөлж буй хэлбэр** |
| 1 | Хөрөнгө оруулагчид (гадаадын болон дотоодын иргэн, хуулийн этгээд) | Хөрөнгө оруулагчдын эрх ашигт эергээр нөлөөлнө.1. Одоо мөрдөгдөж буй хууль эрх зүйн орчинд үнэт цаас (хувьцаа, бонд) өмчлөгчийн эрх ашгийг хамгаалсан зохицуулалт муу байна. Хөрөнгө оруулагчид үнэт цаас гаргагч төлбөрийн чадваргүй болсон тохиолдолд оруулсан хөрөнгө оруулалтаа хэрхэн нэхэмжлэх талаар зохицуулалт тодорхойгүй байгаагаас энэ зах зээлд орох итгэл төрдөггүй байна. 2. Мэдээллийн ил тод байдлыг сайжруулах зорилгоор хуульд оруулах өөрчлөлт нь хөрөнгө оруулагчид хөрөнгө оруулсан компанийн үйл ажиллагаатай холбоотой мэдээллийг тогтсон стандартын дагуу тогтмол авах давуу тал үүснэ. 3. Хөрөнгийн зах зээлийн дэд бүтцийн системд “Төлбөрийн эсрэг нийлүүлэлт/Т+2 горим” олон улсын зарчим нэвтэрснээр үнэт цаасны арилжаанд оролцохдоо өмнө нь төлбөрөө урьдчилж байршуулдаг байсан бол одоо эрсдэлийн маржингийн тодорхой хувийг урьдчилж үлдсэн төлбөрийг арилжаа явагдсанаас хойш 2 хоногийн дараа байршуулдаг болох юм. Энэ нь хөрөнгө оруулагчид мөнгөн хөрөнгөө олон хоног нэг дансанд үр ашиггүй байршуулж мөнгөний үнэ цэнийг алдагдуулах эрсдэлээс сэргийлж төлбөрөө төлсөн даруйдаа үнэт цаасаа өмчлөх давуу эрхийг олгох юм.  |
| 2 | Үнэт цаас гаргагч  | 1. Компанийн биржийн зах зээл дээр үнэт цаасыг олон нийтэд нээлттэй гаргах, түүнийг зохицуулагч байгууллага болон арилжаа эрхлэх байгууллага дээр бүртгүүлэхтэй холбогдсон харилцааг хялбаршуулсан. Ингэснээр үнэт цаас гаргагч хувьцаагаа олон нийтэд санал болгоход цаг хугацаа хэмнэх, шат шатны зөвшөөрөл зохицуулагч байгууллагаас авах, түүний хүнд суртал арилах эерэг ач холбогдолтой юм. 2. Хуулийн нэмэлт, өөрчлөлтөөр биржийн болон биржийн бус зах зээлийн тодорхой бус зохицуулалтын орчныг сайжруулах ба ингэснээр үнэт цаас гаргагч өөрсдийн хэрэгцээ шаардлага дээр үндэслэн зах зээл, хөрөнгө оруулагчдын бүлэг, үнэт цаасны төрлөө сонгох өргөн боломж нээгдэх юм. 3. Хуулийн төсөлд хөрөнгө оруулагчийн эрхийг хамгаалах үүднээс мэдээллийн ил тод байдлыг зохицуулагч байгууллагаас тогтоосон шаардлагын дагуу мэдээлж байх үүргийг оруулж өгсөн. Энэхүү зохицуулалт орсноор хувьцаат компаниуд болон үнэт цаас гаргагч хөрөнгө оруулагчдын итгэлийг хүлээх, үүргээ биелүүлдэггүй үнэт цаас гаргагчийн гаргасан үнэт цаасанд хөрөнгө оруулахгүй байх зэрэг сонголт хийнэ. Ингэснээр цаашид хөрөнгө оруулагчдын итгэлийг хүлээсэн үнэт цаас гаргагч нь бага хүүтэйгээр санхүүжилт татах итгэлцэл зах зээл дээр үүсэх, зах зээл хөгжих чухал ач холбогдолтой юм.  |
| 3 | Зах зээл дээр зохицуулалттай этгээдийн үйл ажиллагаа эрхэлж буй хуулийн этгээд (брокер, дилер, андеррайтер, арилжаа эрхлэгч, арилжааны төлбөрийн үйл ажиллагаа эрхлэгч, арилжааны тооцооны үйл ажиллагаа эрхлэгч, үнэт цаасны хадгаламжийн үйл ажиллагаа эрхлэгч, төлбөр мэргэжлийн холбоод гэх мэт...) | 1.Хөрөнгийн зах зээлийн дэд бүтцийн системд “Төлбөрийн эсрэг нийлүүлэлт/Т+2 горим” олон улсын зарчим нэвтрэхтэй холбоотойгоор үнэт цаасны арилжаанд оролцоход хөрөнгө оруулагч мөнгөн төлбөрийг 100 хувь урьдчилж байршуулдаг байсан системийг хална. Ингэснээр үнэт цаасны арилжааны төлбөр тооцоог арилжаа явагдсанаас хойш 2 өдрийн дараа гүйцэтгэхтэй холбоотойгоор дэд бүтцийн байгууллагууд болох үнэт цаасны тооцооны, төлбөрийн, төвлөрсөн хадгаламжийн байгууллага, үнэт цаасны брокерын компаниудад харилцагчдын төлбөрийн чадваргүйдлийн эрсдэлийг удирдах, үүнтэй холбоотойгоор зах зээлд төлбөрийн баталгааны сан байгуулах зэрэг нэмэлт үүргүүд үнэт цаасны компаниуд болон тооцоо эрхлэх байгууллага, төвлөрсөн хадгаламжийн байгууллагын чиг үүрэгт өөрчлөлт орох юм. 2. Үнэт цаас гаргах үйл ажиллагааг үр ашигтай болгох, арилжаа эрхлэгч байгууллага болон зохицуулагч байгууллагын бүртгэлийн үйл ажиллагааг үр ашигтай давхардалгүй болгох хүрээнд үнэт цаас гаргах үйл ажиллагааг хялбаршуулж байгаатай холбогдуулан арилжаа эрхлэх байгууллага нь үнэт цаасны анхдагч зах зээлийн арилжааны амжилттай болсон. байдалд хяналт хийх, дүгнэлт гаргах, мөн зах зээлийг урвуулан ашиглах, хөрөнгө оруулагчдыг хамгаалахад чиглэсэн арга хэмжээ болох арилжаа зогсоох чиг үүргийг арилжаа эрхлэх байгууллагад шинээр өгөхтэй холбогдуулан тэдний үүрэг, хариуцлага нэмэгдэх. 3. Одоо мөрдөгдөж буй Үнэт цаасны зах зээлийн тухай хууль нь биржийн зах зээлийн үйл ажиллагааг голчлон зохицуулж байгаатай холбогдуулан биржийн бус зах зээлийн харилцаа, түүн дээр гарах бүтээгдэхүүн үйлчилгээ хөгжих эрх зүйн зохицуулалт дутагдаж байсан. Хуульд оруулах нэмэлт, өөрчлөлтөөр биржийн болон биржийн бус зах зээлийн зохицуулалтын ялгааг гаргаж өгсөнтэй холбогдуулан зохицуулалттай этгээдүүд өөрсдийн үйл ажиллагааны чиглэлийн хүрээнд цаашид шинэ бүтээгдэхүүн үйлчилгээг зах зээлд нэвтрүүлэх боломж шинээр нээгдэж байгаа болно.  |

**Харилцан уялдаатай байдлыг хангасан эсэх**:

**“Харилцан уялдаа”** гэсэн шалгуур үзүүлэлтийн хүрээнд хуулийн төслийг аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар уялдаа холбоог шалгахын тулд хуулийн төслийг бүхэлд нь авч үзэхээр тооцлоо.

Хууль тогтоомжийн тухай хуулийн 29 дүгээр зүйлийн 29.1-д дурдагдсан нийтлэг шаардлагуудаас харилцан уялдаатай холбогдох 29.1.1, 29.1.5, 29.1.7, 29.1.10-т заасан нийтлэг шаардлагууд болон Хууль тогтоомжийн төслийн үр нөлөөг үнэлэх аргачлалын 4.10-т заасан шалгах хэрэгслийн дагуу үнэллээ:

* *Хууль тогтоомжийн тухай хуулийн 29 дүгээр зүйлд заасан шаардлагыг хангасан эсэх:*

|  |  |  |
| --- | --- | --- |
| **№** | **Шалгах асуулт** | **Шаардлагыг хангасан эсэх** |
| 1 | 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Хуулийн төсөл нь Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байна.  |
| 2 | 29.1.5.зүйл, хэсэг, заалт нь хоорондоо зөрчилгүй байх; | Төслийн зүйл, хэсэг, заалт хоорондоо зөрчилдөөгүй байна.  |
| 3 | 29.1.7.бусад хуулийн заалтыг давхардуулан заахгүйгээр шаардлагатай бол түүнийг иш татах, энэ тохиолдолд ишлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Энэхүү хуулийн төслийн зүйл, заалт бусад хуулиудтай давхардаагүй бөгөөд шаардлагатай тохиолдолд бусад хуулиас иш татсан байна. |
| 4 | 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Тус хуулийн төслийг дагаж нэмэлт, өөрчлөлт оруулах 9 хуулийн төслийг боловсруулсан байна.  |

* Хууль тогтоомжийн төслийн үр нөлөөг үнэлэх аргачлалын 4.10-т заасан уялдаа холбоог шалгах хэрэгсэлд дурдагдсан шалгуурыг хангасан эсэх:

|  |  |  |  |
| --- | --- | --- | --- |
| **д/д** | **Асуулт** | **Хариулт** | **Дүн шинжилгээ** |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх; | Тийм | Хуулийн төслийн зохицуулалт нь үзэл баримтлалд тусгагдсан зорилтыг бүрэн хангаж байна.  |
| 2 | Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх;  | Тийм | Энэхүү шаардлагыг хангасан байна.  |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх; | Тийм | Энэхүү шаардлагыг хангасан байна. |
| 4 | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх; | Тийм | Зарчмын зөрүүтэй ямар нэгэн асуудал дүн шинжилгээний хүрээнд илрээгүй болно. |
| 5 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх; | Үгүй | Зөрчилтэй зохицуулалт илэрснийг өмнө дурдсан. |
| 6 | Хуулийн төслийг хэрэгжүүлэх этгээдийг тодорхой тусгасан эсэх; | Тийм | Хуулийн төслийг хэрэгжүүлэгч субъектүүдийн эрх үүргийг ялган тодорхойлсон байна.  |
| 7 | Хуулийн төсөлд шаардлагатай зохицуулалтыг орхигдуулсан эсэх; | Үгүй | Хуулийн төсөлд байх бүхий л зохицуулалтыг тусгасан гэж ойлгож байна. |
| 8 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх; | Үгүй | Хяналтаар ямар нэгэн зөрчилтэй зохицуулалт илрээгүй. |
| 9 | Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх; | Тийм | Хяналтаар төрийн байгууллагын чиг үүргийг төрийн бус байгууллагад шилжүүлэх зохицуулалт илрээгүй. |
| 10 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх; | Үгүй | Тогтоогоогүй.  |
| 12 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх; | Үгүй | Хяналтаар ямар нэгэн зөрчилтэй зохицуулалт илрээгүй. |
| 13 | Хуулийн төслийн зүйл, заалт жендэрийн эрх тэгш байдлыг хангасан эсэх; |  | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Жендэрийн эрх тэгш байдлыг хангах тухай хуулийн хүрээнд зохицуулах боломжтой |
| 14 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх; |  | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Өрсөлдөөний тухай хуулийн хүрээнд зохицуулах боломжтой |
| 15 | Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх; | Үгүй | Хяналтаар энэ төрлийн зөрчил илрээгүй.  |
| 16 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх. |  | Тухайн хуулийг зөрчсөн этгээдэд хүлээлгэх хариуцлагыг Зөрчлийн тухай хуулиар зохицуулагдсан болно.  |

Энэхүү шалгуур үзүүлэлтийн дагуу дүн шинжилгээ хийж үзэхэд хуулийн төслийн зүйл заалт өөр хоорондоо зөрчилдөөгүй байх бөгөөд үүрэг хүлээсэн байгууллага, албан тушаалтнуудын чиг үүрэгт давхардал үүсгээгүй байна.

**ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ**

* 1. **Үнэлэлт, дүгнэлт**

Хуулийн төслийн бүтэц, зохицуулах харилцаа, хамрах хүрээ, агуулгын дүн шинжилгээг Хууль тогтоомжийн тухай хуулийн[[6]](#footnote-6) 17 дугаар зүйлд заасны дагуу хийв. Үнэт цаасны зах зээлийн тухай хуульд нэмэлт өөрчлөлт оруулах тухай хуулийн төсөл нь зах зээл дээр шинэ бүтээгдэхүүн үйлчилгээ нэвтрэх үйл ажиллагааг дэмжин, нийтэд санал болгон гаргах үнэт цаасны бүртгэл, зөвшөөрлийг хялбаршуулж, төлбөр тооцооны системд олон улсын төлбөрийн эсрэг нийлүүлэлтийн горимыг нэвтрүүлэх, түүнтэй холбогдсон харилцааг шинээр зохицуулж, хөрөнгө оруулагчийн эрх ашгийг хамгаалах, хөрөнгө оруулалт, бизнесийн орчныг дэмжих чиглэлд тодорхой зохицуулалт тусган боловсруулжээ.

Төсөлд тусгасан зарим шинэ харилцаа нь Монгол Улсад анх удаа хуульчлагдаж байгаа тул холбогдох бусад хуулиудын уялдаа холбоог хангах, мөн зохицуулагч байгууллагын батлах дүрэм, журмууд нь хуультай уялдан боловсруулахад анхаарах нь чухал юм.

Мөн хуулийн зохицуулалтын хамрах хүрээг өргөтгөж биржийн болон биржийн бус зах зээлийг томьёолсон нь шинэчлэлийн мөн чанарыг илэрхийлнэ.

* 1. **Зөвлөмж**

Улс орны эдийн засгийн хөгжил нь хувийн хэвшлийн бизнесийн тэлэлт, хөгжилтэй шууд хамааралтай тул хөрөнгийн зах зээлийн эрх зүйн орчныг илүү нээлттэй, зохистой болгож өгөх нь эдийн засгийн хөгжилд чухал хувь нэмэр оруулах юм. Иймд салбарын хууль эрх зүй судлаач эрдэмтэд өөрсдийн санал дүгнэлтийг гаргах нь хууль тогтоомжийн хэрэгжилт, үр нөлөөнд чухал ач холбогдолтой гэсэн зөвлөмжийг өгч байна.

**АШИГЛАСАН ЭХ СУРВАЛЖ**

***Хууль***

Үнэт цаасны зах зээлийн тухай хууль 2013.

Хөрөнгө оруулалтын сангийн тухай хууль 2013

Зөрчлийн тухай хууль 2016

***Бусад***

Санхүүгийн зах зээлийг 2025 он хүртэл хөгжүүлэх хөтөлбөр.

1. Эрх зүйн мэдээллийн нэгдсэн систем, http://legalinfo.mn/law/details/11119?lawid=11119. [↑](#footnote-ref-1)
2. Засгийн газрын 2016 оны 59 дүгээр тогтоолын 3 дугаар хавсралт. [↑](#footnote-ref-2)
3. Хууль тогтоомжийн төслийн үр нөлөөг үнэлэх аргачлалын 2.9 “... хуулийн төслийн зорилго, хамрах хүрээ, зохицуулах асуудалтай уялдуулан нэг, эсхүл хэд хэдэн шалгуур үзүүлэлтийг сонгож болно”. [↑](#footnote-ref-3)
4. Монгол Улсын Засгийн газрын 2016 оны 59 дүгээр тогтоолын 2 дугаар хавсралт. [↑](#footnote-ref-4)
5. Хууль тогтоомжийн тухай хуулийн 29 дүгээр зүйл. [↑](#footnote-ref-5)
6. Эрх зүйн мэдээллийн нэгдсэн систем. http://legalinfo.mn/law/details/11119?lawid=11119. [↑](#footnote-ref-6)